om gennemførelsen af foranstaltningerne til fordel for biavlssektoren i Europa-Parlamentets og Rådets forordning (EU) nr. 1308/2013 om en fælles markedsordning for landbrugsprodukter

1.INDLEDNING

Den Europæiske Unions biavlssektor er lille sammenlignet med andre landbrugssektorer, men bidrager til bestøvningen af EU-landbrugssektorens afgrøder.

EU's biavlere skal overvinde mange udfordringer for at opretholde deres stader og honningproduktion. Stigende omkostninger, hård konkurrence fra billig honning importeret fra tredjelande, tab af bikolonier, sygdom, skadegørere og forringede fourageringsmuligheder sætter sektoren under pres.

Der findes flere muligheder inden for rammerne af den fælles landbrugspolitik for at støtte biavlssektoren og afbøde de negative virkninger, som visse landbrugsaktiviteter kan have på domesticerede bestøvere.

EU har ydet direkte støtte til biavlssektoren siden 1997. Medlemsstaterne har i henhold til de forskellige på hinanden følgende markedsforordninger haft mulighed for at udarbejde nationale programmer til gavn for deres biavlssektor. Formålet med programmerne er at forbedre de generelle vilkår for produktion og markedsføring af biavlsprodukter, der ikke alene omfatter honning, men også gelée royale, pollen, propolis og bivoks. Programmerne medfinansieres af Den Europæiske Union med en sats på 50 % og løber over tre år.

I henhold til artikel 225, litra a), i Europa-Parlamentets og Rådets forordning (EU) nr. 1308/2013 om en fælles markedsordning for landbrugsprodukter skal Kommissionen hvert tredje år og første gang senest den 21. december 2016 forelægge Europa-Parlamentet og Rådet en rapport om gennemførelsen af de foranstaltninger til gavn for biavlssektoren, der er fastsat i artikel 55, 56 og 57, og om den seneste udvikling i systemerne til identifikation af bistader.

Med denne rapport opfyldes ovennævnte forpligtelse, idet den dækker biavlsårene 2013, 2014 og 2015. Da de nationale biavlsprogrammer løber over tre år, svarer disse tre år til det sidste år i det foregående treårsprogram for biavlssektoren (2011-2013) og de to første år af det nuværende program (2014-2016). Dette er Kommissionens sjette rapport til Europa-Parlamentet og Rådet om gennemførelsen af biavlsprogrammerne.

Samtlige medlemsstater har fremsendt nationale biavlsprogrammer for perioden 2011-2013 og 2014-2016. Dette er et udtryk for den stærke interesse hos medlemsstaterne og behovene i den europæiske biavlssektor.

I den treårige periode, som denne rapport dækker, var Rådets forordning (EF) nr. 1234/2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) stadig i kraft, og de ændringer vedrørende biavlssektoren, som blev indført med reformen af den fælles landbrugspolitik i 2013, var derfor endnu ikke gennemført. De ændringer vedrørende biavlssektoren, som blev indført med reformen af den fælles landbrugspolitik i 2013, var derfor endnu ikke gennemført. Rapporten beskriver ikke desto mindre de vigtigste lovgivningsmæssige ændringer, som er indført med reformen, samt de seneste oplysninger om udviklingen i systemerne til identifikation af bistader.

2.Metode

Denne rapport er baseret på følgende informationskilder:

- De nationale biavlsprogrammer, som medlemsstaterne har fremsendt til Kommissionen for perioderne 2011-2013, 2014-2016 and 2017-2019. Hvert enkelt nationalt program skal indeholde en undersøgelse foretaget af medlemsstaten om produktions- og afsætningsstrukturen i den pågældende medlemsstats biavlssektor.

- Medlemsstaternes udgifter til foranstaltninger, der er truffet i henhold til de nationale biavlsprogrammer, som de har fremsendt til Kommissionen.

– Oplysninger om honningproduktionen og den internationale handel fra EUROSTAT's, COMEXT's og FAO's databaser.

Detaljerede tal og oversigtstabeller vedrørende markedet for honning og biavlsprogrammerne findes på Kommissionens websted.

3. OVERSIGT OVER EU'S BIAVLSSEKTOR

3.1 Produktion og priser

Med en produktion på ca. 250 000 ton om året er EU verdens andenstørste honningproducent efter Kina.

EU producerer ikke nok honning til at dække sit eget behov. I 2015 var selvforsyningsgraden på ca. 60 %.